作者：李廷忠
词牌/韵律：沁园春

paragraphs: 幕府增辉，前度刘郎，又还到来。
看芙蓉池畔，神凝秋水，绮罗丛里，欢动春雷。
彩笔新题，金钗半醉，当日英雄安在哉。
开筵处，是真仙福地，不著纤埃。
堪怜倦客情怀。
听吹竹弹丝金奏谐。
有黄花插鬓，何妨敧帽，绿橙醒酒，莫惜空罍。
坐上疏狂，帘间姝丽，应想横波一笑回。
停杯久，待娇歌缓劝，归骑休催。